Berget
Store norske leksikon,Historie,Verdens historie og samtidshistorie,Europa,Frankrikes historie,Den franske revolusjon
Berget var en radikal gruppe som satt på de høyeste plassene i forsamlingssalen i det franske nasjonalkonventet i 1792–1795, under den franske revolusjon.
Berget, som hadde Maximilien Robespierre, Georges Jacques Danton og Jean-Paul Marat blant sine ledere, dominerte Jakobinerklubben og søkte å støtte seg på det revolusjonære småfolk i Paris i striden med girondinerne. Berget besatte Velferdskomiteen og Sikkerhetskomiteen og gikk inn for et sentralisert diktatur i kampen mot ytre og indre fiender. Våren 1794 ble Berget opprevet av indre kamper, og etter Robespierres fall i juli 1794 gikk makten over til de moderate. En del av Bergets tilhengere ble deportert eller henrettet som terrorister, andre tilpasset seg og spilte en rolle under direktoriet og Napoleon. Les mer i Store norske leksikon Den franske revolusjon Jakobinerklubben